प्राप्त चुनाव परिणामों को चारों राज्यों की जनता का कांग्रेस के भ्रष्टाचार और उसका अतिरंजित अहंकार के साथ बचाव करने के प्रति व्यक्त हुआ आक्रोश माना जाना चाहिए। यह संकेत है कि लोकसभा के लिए अगले साल होने वाले चुनावों में राज्यों के बाद केंद्र से भी कांग्रेस का सफाया होने वाला है। प्राप्त नतीजे यह भी बताते हैं कि एक के बाद एक राज्य खोती जा रही सवा सौ साल बूढ़ी कांग्रेस अपने पिछले अनुभवों से कुछ भी सीखने को तैयार नहीं है और दुनिया के सबसे बड़े लोकतंत्र को वह अभी भी राजा-महाराजाओं की एक रियासत की तरह ही हंकेलते रहना चाहती है। तय है कि चौंकाने वाले इन परिणामों के बाद देश की राजनीति भी बदलेगी और संसद की सूरत भी। मध्यप्रदेश, राजस्थान और छत्तीसगढ़ के परिणाम अपनी जगह, दिल्ली में ‘आम आदमी पार्टी’ ने अपनी झाड़ू से कांग्रेस और भाजपा दोनों के ही घरों में कालीनों के नीचे दबे कचरे की जो सफाई की है, वह इन चुनावों का सबसे ज्यादा चमत्कृत करने वाला अध्याय है। दोनों ही दलों के राष्ट्रीय महामंडलेश्वरों की नाक के नीचे हुई सफाई की यह कार्रवाई इसलिए भी महत्वपूर्ण है कि अपने सीमित साधनों के साथ खड़ी हुई एक छोटी-सी पार्टी की साख को आग के हवाले करने में कांग्रेस और भाजपा दोनों ने ही कोई कसर बाकी नहीं छोड़ी, पर आम आदमी ने उसका साथ नहीं छोड़ा। ‘आम आदमी पार्टी’ के चंदे को लेकर अण्णा हजारे अगर अरविंद केजरीवाल की ‘टोपी’ नहीं उछालते और ‘आप’ के खिलाफ चुनावों की पूर्व संध्या पर स्टिंग ऑपरेशन ‘प्रायोजित ‘ नहीं होता, तो दिल्ली में झाड़ूवालों की सरकार भी बन जाती।